Indrek: matkasime Vänol ringi. Seitsmest majapidamisest neli nägime ära. Tuuleolud ei paranenud. Peale juustuvarude ( Emmentali, mida Indrek lõpuks siiski sööma soostus :-) täiendamist ja korduvat kohvi ja kohupiima tordi manustamist kohalikus külapoes otsustasime edasi aerutada. Vot nüüd aerutasime nii nagu treener Toomas (Lelumees) mind Otepääl õpetas ja paat liikus! Nagu hiljem selgus, ei olnud seda kauaks - sisseharjunud tehnika tuli alateadlikult ikka ja jälle esile. Kuna mul eesistujana puudus ka visuaalne eeskuju, siis ununes õpitu raskemates oludes üsna kiiresti. Paraku uskus Indrek algaja kapteni ja koolitajana   , et kui korra räägitud sai, siis küllap sai ka kohe selgeks ja  muidugi on sellise ootuse puhul pettumus kiire tulema ning pole võimatu, et teise küündimatus võib tunduda lausa ignorantsuse ja isikliku solvanguna. Soovitus nr 11: kui oled reisil olles otsustanud mingit harjumust muuta või siis kaaslast aidata mingi muutuse osas, siis lepi kokku, kuidas täpselt vana harjumuse ilmnedes kaaslane Sind või Sina teda aidata saate.